Sipp , Sippsippanipp og Sippsippanippsippsúrumsipp búa í konungsríki og eru prinsessur . Þær hafa þó töluvert önnur áhugamál en aðrar prinsessur sem hafa komist í ævintýrabækurnar . Ein er líkamsræktarfrömuður , önnur er uppfinningakona og sú þriðja hefur óslökkvandi áhuga á dýrum . Í nágrannaríkinu búa bræðurnir Skrat , Skratskratarat og Skratskrataratskratskúrumskrat , sem eru prinsar . Það er nær óhjákvæmilegt í hvaða ævintýri sem er að systurnar felli hug til bræðranna og öfugt og fram fari dýrðarinnar bryllup ! Í bók Blævar fáum við þó að kynnast sögunni á bak við ástir paranna þriggja – því ekkert hjónaband er byggt á engu . Stoðirnar þurfa að vera traustar . Blær skapar hér bráðskemmtilega bók , byggða á gömlu ævintýri . Á hverri blaðsíðu bókarinnar má finna stórskemmtilega smátexta eða bráðfyndnar , litlar myndir . Sumar opnur í bókinni er hægt að skoða aftur og aftur og alltaf má finna eitthvað nýtt til að skoða , eitthvað örlítið smáatriði sem fór fram hjá við síðasta lestur . Sérlega kómískt þótti mér og sérlegum álitsgjafa Lestrarklefans ( sjö ára ) hundsbit sem Skrat þurfti að þola . Þegar Sipp og Skrat fella hug saman er hægt að fletta upp blaðsíðunni og sjá hundsbitið sem er teiknað einkar ógeðslegt . Svo eru aðrir “ ógeðs ” hlutir í bókinni líka , eins og kossar og nektarsund . Bókin hentar mjög vel til lesturs fyrir börn á aldrinum fjögurra til átta ára , en ég þori að fullyrða að foreldrar og forráðamenn eigi eftir að hafa alveg jafn gaman að lestrinum . Ég skora á hvern sem er að reyna að komast í gegnum bókina án þess að láta sér stökkva bros .